སྐབས་དེར་སྟོན་མཇུག་ཡིན་ལ་མཚོ་གྲུའི་སྟེང་ཁོང་གིས་རང་ཉིད་གཟབ་སྤྲས་ཆེ་ཤོས་དེ་ཡིན་པ་ཚོར་ན་ཡང༌།ལག་སྒམ་ནང་ཡོད་པའི་ཆས་གོས་དེས་བརྗེ་བོ་རྒྱག་མ་ཐུབ།ལོན་ཊོན་དུ་སླེབས་མ་ཐག་ཁོང་ལ་དགའ་ཚོར་སྐྱེ་བྱེད་ཀྱི་དོན་དག་གཉིས་བྱུང་བའི་དང་པོ་ནི།སྤྱིར་ཁོང་གིས་ཤ་མི་ཟ་སྟབས་ཁོང་ལ་རན་པའི་ཟས་རིགས་རྙེད་དཀའ་པ་དེ་རེད།རྒྱུན་དུ་དབྱིན་ཡུལ་དུ་ཡོད་པའི་རྒྱ་གར་པ་ཤ་ཟ་མཁན་ཚོས་ཟ་མ་སོས་རྗེས་གྷན་དྷི་ད་དུང་ལྟོགས་བཞིན་ཡོད་ན་ཡང༌།ཉིན་ཞིག་ཤ་མེད་གསོལ་ཚིགས་ཁང་ཞིག་མཐོང་ནས་སྤྲོ་པ་སྐྱེས་ཁར།དབྱིན་ཇི་བ་ཁག་གཅིག་གིས་ཀྱང༌།ཤ་མ་ཟོས་པར་གཟུགས་པོ་བདེ་ཐང་ཡོད་པའི་གནས་ཚུལ་ཤེས་སྟབས་གྷན་དྷིའི་བསམ་པར་ཚན་རིག་གིས་ཆོས་ལུགས་ལ་རམ་འདེགས་བྱེད་ཀྱི་སྙམ་པའི་སྤོབས་པ་སྐྱེས།རྗེས་སུ་ཁོང་གིས་ཉིན་གུང་ཟ་ཁང་ན་ཟ་མ་ཉོས་རྒྱུ་དང༌།ནང་དགོང་ཉིས་ཆར་ནང་ནས་བཟོས་ན་སྟབས་བདེ་ཡིན་པ་ཤེས།